П Л А Н

за основните събития в НЧ „Средец-1926” – 2023 г.

01-16.02.2023 г. – Художествена изложба на Диана Петкова, съвместно с ОКИ ДК „Красно село”

25.03.2023 г. - Благовещенски концерт

07-08.04.2023 г. – Християнски празници в НЧ „Средец-1926”

12.05 - 24.05.2023 г. - Пролетен фестивал на изкуствата

05.06.2023 г. – Концерт посветен на Свети Дух - обявен за официален празник на читалището от неговите основатели

31.05.2023 г. – Концерт „Да живее класиката”

17.06.2023 г. – Фолклорен концерт, съвместно с ОКИ ДК „Красно село”

16.06.2023 г. – Концерт „Китарен звън в лятна вечер”

20-23.06.2023 г. - Фестивал на камерни форми на изкуство

24.06.2023 г. – Китарен концерт „Ема и приятели”, съвместно с ОКИ ДК „Красно село”

15-18.09.2023 г. - Откриване на учебната година, изложба на детски рисунки "Моето щастливо лято"; Концерт за Деня на София

21.11.2023 г. - Концерт за Деня на християнското семейство и учещата се християнска младеж

18 - 22.12.23 г. – Младежки Коледен фестивал в Красно село

П Л А Н 2023 г.

за работата на библиотеката при НЧ” Средец-1926”

ИНФОРМАЦИОННА ЧАСТ

I. Основни задачи:

 През 2023 година ще продължим усилията за регистриране на нови читатели, както и за привличане на деца и тийнейджъри под 18 години към книгата и четенето. По принцип желанието за четене и посещаване на библиотеката в тази възраст традиционно е най слабо. Ето защо планираме да каним все повече деца в създадения миналата година детски кът. Бихме искали да продължим сътрудничеството си с образователните институции/детски гради, училища, занимални/ и да каним малките читатели да четат, рисуват, да рецитират научени стихове и да обсъждат вече прочетени книги. По този начин се надяваме да създадем у младото поколение любов към книгата и четенето . Продължава тенденцията масово младите хора да предпочитат електронните устройства пред книгите и това все по трудно може да се промени.

II. Обслужване на читатели

 а/Регистрирани читатели

През 2023 г. ще насочим усилия към регистриране на все повече нови читатели чрез популяризиране на библиотеката и нейния фонд основно чрез Интернет и Facebook, както и чрез реклама от страна на дългогодишни читатели, които познават наличните и новопостъпилите книги.

 б/ Заети библиотечни документи

Както през 2022 година, така и през 2023 година броят на заетите библиотечни документи ще продължи да се определя от новите постъпления, които отново спрямо излезлите от печат са много малко. Надяваме се и в бъдеще нашите читатели, след като прочетат книгите си да ги даряват на библиотеката. Разчитаме, че и през 2023 год. ще предложат от Министерството на културата проект „Българските библиотеки-съвременни центрове за четене и информираност” в които да участваме и отново да ни одобрят. Надяваме се и че през 2023 година нашите читатели ще проявяват интерес към списанията „Осем”, „Космос” и „National Geographic”, а най малките / под 14 год./ще продължаваме да привличаме чрез ” сп. NG-Kids” и сп. „Том и Джери”. Към българската и чужда класика интересът продължава да е много слаб. Продължава обаче да се увеличава търсенето на съвременните български писатели. Отново най-голям е делът на заеманите книги със съвременна любовна и криминална тематика и трилъри от български и чуждестранни писатели. Ето защо се надяваме да спечелим отново проекта към МК и да закупим част от новоизлезлите заглавия, които представляват интерес за нашите читатели. За да възобновим интереса на читателите към класическите автори и техните произведения смятаме да им напомняме за тях всеки месец чрез поставянето на техни творби във витрината по повод годишнини от рождението им.

III. Справочно- информационна работа

С бързото развитие на новите технологии справочно-информационната работа на библиотеката става все по-малко с всяка изминала година. Тук сме най – зависими от необходимостта и желанията на нашите читатели. Надяваме се, че през 2023 г. за справка и информация ще идват поне тези от тях, които не могат да намерят търсеното от тях в Интернет и ще се обърнат към традиционните справочно – информационни издания или са компютърно неграмотни и ще помолят библиотекаря за съдействие.

IV. Културно масова работа

 През 2023 година се надяваме да организираме посещения на театри, изложби, обсъждането на прочетени книги и ходенето на екскурзии с групи читатели, както и масови кампании за набиране на нови читатели. Също така бихме искали да поддържаме ползотворните си отношения с Логопедичната детска градина и други образователни институции.

Ето и някои конкретни планирани масови начинания:

а/ С читатели над 14 години

- По случай 175 години от рождението на Христо Ботев, ще посетим Национален музей „Христо Ботев” в гр. Калофер /януари/

- По случай 145 години от рождението на Пейо Яворов ще организираме литературно четене с рецитал по негови стихове. /януари/

- По случай 195 години от рождението на Хенрих Ибсен ще организираме посещение на негова пиеса./март/

- По случай 170 години от рождението на Винсент Ван Гог ще посетим изложба на негови творби / март/

- По случай 150 години от рождението на Сергей Рахманинов ще организираме посещение на концерт, посветен на негови творби /април/.

- По случай годишнина от Априлското въстание ще организираме екскурзия до Панагюрище и Копривщица.

- По случай 115 години от Обявяването на Независимостта на България ще организираме екскурзия до Търново, където това историческо събитие е тържествено провъзгласено. /септември/

- По случай 180 години от рождението на Георги Бенковски ще организираме екскурзия до неговия роден град Копривщица, с посещение на Къща музей „Георги Бенковски” и неговия паметник/септември/.

- По случай 100 години от рождението на Апостол Карамитев ще посетим кинопрожекция на филм с негово участие /октомври/.

б/ С читатели под 14 години- деца

- на 01.03.2023 година ще организираме конкурс за изработване на най-красива мартеница и символично посрещане на Баба Марта с децата от занималнята и ЛДГ.

-По случай 100 години от рождението на Петър Ступел, ще организираме концерт или музикално утро в изпълнение и разучаване на детски песни, чиито автор на музиката е той с децата от ЛДГ и занималнята. /април/

- По случай Деня на народните будители ще се проведе ежегоден ден на отворените врати за посещение на деца от детските градини в района /ноември/

През 2023 година ще поддържаме витрината с информация за различни годишнини и исторически събития.

V. Комплектуване и организация на библиотечния фонд

През 2023 година ще продължим комплектуването на библиотеката с нова литература и периодични издания със собствени средства, дарения и при възможност с участие в проекти по различни програми и проекти към Министерство на културата.

 Ще отчислим около 300 броя библиотечни документа.

VI. Материална база на библиотеката

През 2023 година засега не се предвиждат промени.

VII. Библиотечен персонал и участие в квалификационни начинания

През 2023 г. ще продължи да работи 1 /една/ библиотекарка на пълен работен ден /8 часа/ при съществуващо работно време от 8.30 часа до 19.00 часа /с обедна почивка от 14.00 до 14.30 ч./ всеки ден на петдневна работна седмица. Библиотекарката ще посещава при възможност организираните семинари и квалификационни начинания.